钦定古今图书集成/明伦汇编/宫闱典/第041卷 > 仁宗张皇后
## 钦定古今图书集成/明伦汇编/宫闱典/第041卷 > 仁宗张皇后

按《明外史后妃传》：“仁宗诚孝皇后张氏，永城人，父兵
马副指挥麒具《外戚传》。洪武十六年，册为燕世子妃。
永乐二年，册为皇太子妃。仁宗立，册为后。宣宗即位，
上尊号曰皇太后。英宗即位，加上太皇太后。正统七
年，崩，合葬献陵，上尊谥曰诚孝恭肃明德弘仁顺天
启圣昭皇后。后始为太子妃，操妇道至谨，雅得成祖”
及仁孝皇后懽。而仁宗为太子，颇被汉、赵二王间，体
肥硕，复不习骑射。成祖恚，至减太子宫膳，频易者数
矣，卒以后故得不废。既为后，中外政事靡不周知。宣
宗立，军国大议多禀听裁决。是时海内泰宁，帝入奉
起居，出奉游宴，四方贡献，虽微物必先上皇太后。两
宫慈孝闻天下。宣德三年，太后游西苑，皇后、皇妃侍，
帝亲掖舆登万岁山，奉觞上寿，献诗颂德。又明年谒
长、献二陵，帝亲櫜鞬骑导至河桥下扶辇。畿民夹道
拜观。陵旁老穉皆山呼迎拜。太后顾曰：“百姓戴君，以
能安之耳，皇帝宜重念。”帝奉太后过农家，召老妇问
生业，赐钞币。有进蔬食酒浆者，太后取以尝。帝曰：“此
田家味也。”扈从臣张辅、蹇义、杨士奇、杨荣、金幼孜、杨
溥请见行殿，太后慰劳之，且曰：“尔等先朝旧人，勉辅
嗣君。”既还京，一日，帝谓士奇曰：“皇太后谒陵还道，汝
辈行事甚习。言辅，武臣也，达大义，重厚小心，第寡断
耳。汝克正言，无避忤。先帝或数不乐，然终从汝以不
败事。又有三事，时悔不从也。”太后遇外戚严弟昇，至
淳谨，然不许预议国事。宣宗崩，英宗方九岁。大臣请
太后垂帘听政。太后曰：“毋坏祖宗法，第悉除罢一切
不急务。”时时勗帝向学，委任股肱。以故太监王振虽
宠于帝，终太后世不敢专大政。正统七年十月，太后
崩。当大渐，召士奇、荣溥，命中官问国家尚有何大事
未办者。士奇举三事。其一言建庶人虽亡，当修《实录；其二，言太宗诏有收方孝孺诸臣遗书者死，宜弛其
禁；其三，未及奏上而太后已崩。遗诏勉大臣佐帝惇
行仁政，语甚谆笃。合葬献陵，上尊谥诚孝恭肃明德
弘仁顺天启圣太皇太后。后生宣宗及越王瞻墉、襄
王瞻墡。瞻墡即宣宗崩时，宫中讹言，太后欲取金牌
召立者也。